Il-proverbju Malti jgħidha b'mod iktar iebes. Iżda l-midgħi jgħajrek midgħi u l-mara li mhix tant fidila tgħajjar bl-infedeltà lil nisa oħra. Il-wiċċ tost ta' min ħoloq il-kampanja tal-kartelluni tal-Partit Laburista m'għadux jiskantana. Il-Partit Soċjalista, fil-fatt, jipprova jnessina li huwa hu li għandu record ta' negattività. Kien ivvota le għall-Indipendenza, kien kontra l-Kunsilli Lokali, kien kontra d-dħul fl-Unjoni Ewropea. Fir-Referendum (tal-Indipendenza, kif ukoll f'dak għad-dħul fl-Unjoni) kienu qalu lin-nies biex tivvota "Le". Il-poplu Malti, f'dawk iż-żewġ okkażjonijiet important, ma obdihomx. Ma qagħdux kwieti: dak il-lejl li fih Malta ħadet rajha f'idejha u sirna indipendenti, kienu organizzaw dimostrazzjoni kontra. Meta tilfu r-referendum tad-dħul fl-Unjoni, riedu jgħidu li r-referendum ma jgħoddx. Iktar negattivi minn hekk, għiduli, kif tista' tkun? Billi għadda ż-żmien mill-Indipendenza u mid-dħul fl-Unjoni, jista' jkun li hawn min nesa. Tielgħa ġenerazzjoni li m'għaddietx minn din l-esperjenza. Infakkru u nerġgħu nfakkru: dak li huwa pożittiv f'pajjiżna nafuh l-iktar lill-Partit Nazzjonalista. L-iżvilupp tal-industrija u t-turiżmu, l-iżvilupp tal-edukazzjoni (hawn min nesa li l-Partit Laburista kien daħħal in- fl-Università u t-tagħlim sitt xhur/sitt xhur, neħħa l-Fakultà tat-Teoloġija, kien kontra l-edukazzjoni sekondarja għal kulħadd, u deffes l-Iskejjel tas-Snajja' biex jisfrattaha), il-kompetizzjoni miftuħa għall-kummerċ (min irid jistaqsi x'kien jiġri meta kont trid titlob grazzja biex tixtri sett tat-televiżjoni, u ssiefer biex tixtri ċ-ċikkulata, jew titkarrab biex jagħtuk liċenzja biex timporta). Qatt ma kien hawn gvern negattiv iktar tal-kontroll, kontra l-libertà, kontra l-ġustizzja minn dak li sofrew il-Maltin bejn l-1971 u l-1987. L-istorja waħedha tgħallem. Il-Partit Nazzjonalista emmen dejjem fil-libertà u fl-għaqda. Libertà, iżda bir-regoli tal-liġi. Għaqda bejn il-Maltin f'dak li huwa importanti fit-tmexxija demokratika u fil-ġustizzja soċjali. Iva, l-aktar fil-ġustizzja bejn il-bnedmin fil-bżonnijiet tagħhom. Fil-ħtiġiet biex jgħixu fid-dinjità bħala bnedmin. Mhux hekk il-Partit Laburista: semmejna n-negattività, iżda wieħed isemmi b'iktar qawwa l-għaqda. L-ikbar firdiet li kellna f'pajjiżna kienu dawk politiko-reliġjużi. Dawk kienu firdiet kbar, li qasmu saħansitra l-familji. Issa qed jerġa' jissemma l-abort. L-abort jifred, u ħafna iktar milli fired id-divorzju. U ma jidhirx li fit-tmexxija tal-Partit Laburista hemm il-kuxjenza sħiħa ta' kemm l-abort jifred lill-poplu tagħna. Għax hemm min irid jidher ħelu ma' oħrajn. Forsi xi Laburisti nsew meta l-Gvern tagħhom għalaq l-isptar u l-iskejjel tal-Knisja, u tkeċċew is-Sorijiet tal- Forsi nsew meta l-Arċisqof Mercieca sofra d-dimostrazzjonijiet kontra tiegħu. Forsi xi wħud insew il-klima li kien hawn f'pajjiżna, meta folla attakkat l-istamperija tat-Times of Malta, u meta l-Pulizija għamlet mill-iktar ikrah fuq l-Istamperija Nazzjonali. Wieħed li, nagħmel x'nagħmel, ma nistax ninsa. Forsi nsew, meta jlissnu n-negattività, meta kienu ġgajtiet ta' partitarji li kissru l-każini tal-Partit Nazzjonalista. Fit-tort li kellhom ippruvaw jieħdu r-raġun. Il-politika tal-Partit Nazzjonalista kienet dejjem pożittiva: dejjem bnejna u ma ħattejna xejn li kien sewwa; kultant ħtiġilna nirranġaw qatigħ. B'ġustizzja soċjali, b'linja sabiex kull persuna tieħu li ħaqqha. Ma niħdux pjaċir infakkru dawn l-episodji ta' negattività. Konna nittamaw li l-istaġun tal-firda fuq il-prinċipji tal-ħajja għadda. Il-firda fuq kwistjonijiet politiċi hija l-bażi tal-politika: il-firda fuq il-prinċipji morali, etiċi, kostituzzjonali hija ta' ħsara. Speċjalment meta mqanqla barra żmienha. Nistaqsu allura: negattivi u diviżivi? Min huwa li kien, u donnu jrid jibqa'? Jarah il-poplu tagħna, li jibqa' dejjem sovran.
Negattività.